o stališču, ki naj se v imenu Evropske unije zastopa v skupnem odboru, ustanovljenem s Sporazumom med Evropsko unijo in Ukrajino o cestnem prevozu blaga, glede sprejetja poslovnika skupnega odbora in podaljšanja Sporazuma

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki naj se v imenu Evropske unije zastopa v skupnem odboru, ustanovljenem s Sporazumom med Evropsko unijo in Ukrajino o cestnem prevozu blaga, podpisanim 29. junija 2022 v Lyonu (v nadaljnjem besedilu: Sporazum), glede:

·sprejetja poslovnika skupnega odbora v skladu s členom 7(6) Sporazuma,

·podaljšanja Sporazuma v skladu s členom 7(2) Sporazuma.

2.Ozadje predloga

2.1.Povzetek Sporazuma

Cilj Sporazuma je začasno olajšati cestni prevoz blaga med Ukrajino in Evropsko unijo ter prek njiju z dodelitvijo dodatnih pravic do tranzita in prevoza blaga med Ukrajino in EU zaradi posledic nezakonite ruske vojne agresije proti Ukrajini in znatnih motenj, ki jih ta povzroča za vse načine prevoza v Ukrajini. Sporazum vključuje tudi ukrepe za lažje priznavanje vozniških dokumentov. Trenutno se uporablja do 30. junija 2023.

Ustanovljen je bil skupni odbor za nadzor in spremljanje uporabe in izvajanja Sporazuma. Skupni odbor odloča zlasti o sprejetju svojega poslovnika in podaljšanju Sporazuma. O podaljšanju Sporazuma odloči vsaj tri mesece pred prenehanjem veljavnosti Sporazuma, tj. najpozneje do 31. marca 2023. V skladu s členom 7(5) Sporazuma skupni odbor odločitve sprejema soglasno.

2.2.Spremljanje Sporazuma

S členom 7(1) Sporazuma je bila uvedena obveznost spremljanja Sporazuma, zlasti z rednim pregledovanjem njegovega delovanja v smeri uresničevanja njegovih ciljev. Ukrajinski organi so v ta namen Komisiji zagotovili podatke o izvajanju tega sporazuma. Ti podatki zajemajo zlasti tretje četrtletje 2022, tj. prve tri mesece uporabe Sporazuma, in kažejo naslednje:

·Sporazum uspešno prispeva k omogočanju izvoza ukrajinskega kmetijskega blaga prek solidarnostnih koridorjev. Solidarnostni koridorji so bili do 1. avgusta 2022 edini trgovinski koridorji, prek katerih je Ukrajina lahko izvažala kmetijske proizvode. Sporazum je v prvem mesecu uporabe (juliju 2022) omogočil izvoz skoraj pol milijona ton ukrajinskih kmetijskih proizvodov, kar je znatno povečanje v primerjavi s 320 000 tonami, izvoženimi junija 2022.

·Od 1. avgusta 2022 črnomorska pobuda za izvoz žita prav tako olajšuje izvoz večje količine ukrajinskega žita, oljnic in z njimi povezanih proizvodov iz treh ukrajinskih črnomorskih pristanišč. Sporazum dopolnjuje izvoz prek Črnega morja ter tako prispeva k svetovni prehranski varnosti in ukrajinskemu gospodarstvu. Izvoz kmetijskih proizvodov po cesti se je še naprej povečeval tudi po začetku črnomorske pobude za izvoz žita in oktobra 2022 dosegel 640 000 ton.

·Sporazum olajšuje izvoz drugih ukrajinskih proizvodov, ki niso zajeti v črnomorski pobudi za izvoz žita. Pobuda zajema samo žita, oljnice in z njimi povezane proizvode. Sporazum zato omogoča izvoz drugih kmetijskih proizvodov, kot sta perutninsko meso in sadje. Julija, avgusta in septembra 2022 so kmetijski proizvodi, ki niso vključeni v področje uporabe črnomorske pobude za izvoz žita, predstavljali skoraj polovico vseh izvoženih kmetijskih proizvodov, ki so se prevažali po cesti.

·Sporazum olajšuje tudi izvoz nekmetijskih proizvodov, zlasti industrijskih, ki jih ni mogoče izvoziti v okviru črnomorske pobude za izvoz žita. Izvoz nekmetijskih proizvodov junija, julija in avgusta 2022, ki so se prevažali po cesti, je ukrajinskim podjetjem prinesel več kot 1,6 milijarde USD ter ukrajinskemu gospodarstvu zagotovil prepotrebno podporo.

·Poleg tega ostaja veliko negotovosti v zvezi s črnomorsko pobudo za izvoz žita, ki je prav tako časovno omejena (podaljšana 18. novembra 2022 za dodatnih 120 dni). Ozka grla so bila sporočena tudi pri inšpekcijskih pregledih, kar je mnoge deležnike, tudi cestni promet, spodbudilo k uporabi solidarnostnih koridorjev. Sporazum zato pomeni varnostno mrežo ne le za ukrajinske kmete in podjetja, temveč tudi za svetovno prehransko varnost.

·Sporazum je odobril tudi tranzit ukrajinskega blaga (kmetijskega in nekmetijskega) po cesti prek EU v tretje države. Sporazum je julija, septembra in avgusta 2022 omogočil izvoz ukrajinskega blaga v tretje države v vrednosti več kot milijarde USD, kar je ukrajinskemu gospodarstvu zagotovilo dodaten vir dohodka.

·Hkrati je Sporazum Ukrajini pomagal pri uvozu blaga, ki ga potrebuje, kot so hrana, humanitarna pomoč ali energija. Romunija je na primer vzpostavila namenske konvoje tovornjakov, da bi v Ukrajino pripeljala nujno potrebno gorivo.

·Sporazum prinaša obilo koristi tudi EU. Izvoz iz držav članic v Ukrajino se je povečal za 38,3 %, če primerjamo obdobje med aprilom in junijem 2022 pred podpisom Sporazuma (4,222 milijona USD) ter obdobje med julijem in septembrom 2022 takoj po podpisu Sporazuma (5,849 milijona USD). Kar zadeva prevoz blaga po cesti, je izvoz iz EU v Ukrajino je še vedno večji od uvoza iz Ukrajine v EU. Komisija pozorno spremlja vpliv uvoza na trge EU.